It's a boy! | Fortunegreece.com
Το βασιλικό βρέφος είναι εδώ και οι Βρετανοί καταστηματάρχες δεν χάνουν την ευκαιρία για business.
«It’s a boy!» Η είδηση πως ο Πρίγκιπας Ουίλιαμ και η Δούκισσα του Κέιμπριτζ, Κέιτ Μίντλετον, απέκτησαν ένα υγιέστατο αγοράκι έκανε αστραπιαία το γύρο του κόσμου.
Με μια λιτή ανακοίνωση, το παλάτι του Μπάκινγχαμ ενημέρωσε το βρετανικό λαό πως το βασιλικό βρέφος ήρθε χτες στον κόσμο στις 4:24 μ.μ., ζυγίζει 3,978 κιλά και παραμένει μαζί με την μητέρα του στο νοσοκομείο St Mary’s στο Πάντιγκτον του δυτικού Λονδίνου.
«Δεν θα μπορούσαμε να είμαστε πιο ευτυχισμένοι», είπε ο Ουίλιαμ, ο οποίος έμεινε στο πλάι της Κέιτ κατά τη διάρκεια του τοκετού, ενώ ευτυχής για τη γέννηση του τρίτου κατά σειρά διαδόχου του βρετανικού θρόνου και πρώτου εγγονού του, δήλωσε ο πρίγκιπας Κάρολος.
Εκατοντάδες λάτρεις του πριγκιπικού ζεύγους περίμεναν -μαζί με αμέτρητους δημοσιογράφους από όλο τον κόσμο- συγκεντρωμένοι έξω από το νοσοκομείο για τα χαρμόσυνα νέα.
Η «royal baby» φρενίτιδα που είχε ξεσπάσει με την ανακοίνωση της εγκυμοσύνης της Κέιτ, φαίνεται να έχει φτάσει στο απόγειό της και οι Βρετανοί καταστηματάρχες δεν έχασαν την ευκαιρία να την εκμεταλλευτούν.
Σύμφωνα με τους υπολογισμούς του βρετανικού Κέντρου Ερευνών Λιανικού Εμπορίου, περισσότερα από 93 εκατ. ευρώ θα ξοδευτούν μόνο για παιχνίδια και σουβενίρ που έχουν σχέση με τη γέννηση του βασιλικού βρέφους, ενώ περίπου 101 εκατ. ευρώ αναμένεται να ξοδευτούν από τους Βρετανούς σε φαγητό και ποτό για τους εορτασμούς.
Βρετανοί, αλλά και Αμερικανοί επιχειρηματίες προσφέρουν σε όσους θέλουν να «γιορτάσουν» -ή όχι- την έλευση του μικρού πρίγκιπα μια σειρά από προïόντα για όλα τα γούστα. Παραθέτουμε παρακάτω μερικές από τις πρωτότυπες δημιουργίες…
Royal-baby Mania: Τσάι
Για εκείνους που θέλουν να γιορτάσουν την έλευση του νεότερου διαδόχου του βρετανικού θρόνου με στυλ, υπάρχει το St. James’s Hotel &Club του Λονδίνου.
Κάθε απόγευμα οργανώνεται το «Royal Baby Shower Afternoon Tea», ένας μπουφές με τσάι και γλυκά, εμπνευσμένα από τη γέννηση του βασιλικού βρέφους.
Το κόστος είναι τσουχτερό -περίπου 105 ευρώ το άτομο- ωστόσο φαίνεται πως οι έγκυες γυναίκες επιλέγουν να απολαύσουν το τσάι τους εκεί, καθώς λαμβάνουν ως δώρο ένα δωρεάν μασάζ κι ένα κουπόνι που μπορούν να εξαργυρώσουν σε παρακείμενο κατάστημα Ralph Lauren.
Royal-baby Mania: Θήκη κινητού
Για τους πραγματικούς «royal-baby maniacs» υπάρχει η θήκη για iPhone. Η ιστοσελίδα Zazzle διαθέτει προς 29 ευρώ τις ξεχωριστές θήκες σε επένδυση matte ή glossy.
Royal-baby Mania: Παιδικά ρούχα
Η έλευση του παιδιού του Ουίλιαμ και της Κέιτ σίγουρα θα εμπνεύσει πολλούς να κάνουν «βασιλικά» δώρα σε νέους γονείς.
«Royal baby» εμπνευσμένα βρεφικά και παιδικά ρούχα, διατίθενται σε πολλά online καταστήματα, όπως το PressCafe, σε ιδιαίτερα προσιτές τιμές.
Royal-baby Mania: Μπισκότα
Το λονδρέζικο Biscuiteers Boutique and Icing Cafe έχει ετοιμάσει για τον εορτασμό της γέννησης του βασιλικού βρέφους μεταλλικά κουτιά με χειροποίητα μπισκότα.
Τα μοναδικά αυτά «royal baby» πακέτα κοστίζουν 46 ευρώ το ένα και σύμφωνα με την ιστοσελίδα του καταστήματος, περιλαμβάνουν μπισκότα σε πολλά εορταστικά, αλλά και «βασιλικά σχήματα», όπως ασημένια κουτάλια, βασιλικά μπιμπερό και κουδουνίστρες, πελαργούς, κ.ά.
Royal-baby Mania: Πάνες
Για τους γονείς που ζήλεψαν λίγη από τη δόξα του βασιλικού μωρού και θέλουν το παιδί τους να έχει… «βασιλική» μεταχείριση, υπάρχουν οι πολυτελείς βελούδινες πάνες.
Η εταιρεία gDiapers, που λειτουργεί στις ΗΠΑ, τον Καναδά και τη Μεγ. Βρετανία, κοστολογεί κάθε πάνα στα 25 δολάρια…
Royal-baby Mania: Κάθισμα
Και κάτι για τους γονείς που πασχίζουν να μάθουν στα μικρά παιδιά τους την αυτονομία στην τουαλέτα: το πριγκιπικό καθισματάκι από την Teamson Design.
Στην τιμή των 59 ευρώ, το καθισματάκι μετατρέπεται εύκολα σε καρέκλα και διατίθεται τόσο για μικρούς πρίγκιπες, όσο και για μικρές πριγκίπισσες.
Royal-baby Mania: Σακούλες
Και κάτι ιδιαίτερο και χιουμοριστικό για τις έγκυες, αλλά και όσους δεν αντέχουν άλλο την «Royal baby» τρέλα: χάρτινες σακούλες…
Σε σχέδιο της Lydia Leith -που σχεδιάζει και πολλά άλλα σουβενίρ εμπνευσμένα από τη βρετανική βασιλική οικογένεια- οι σακούλες διατίθενται προς 3,5 ευρώ. Προλάβετε!
#ΜΠΑΚΙΝΓΧΑΜ
Sun: O Τζόνσον ενδέχεται να προκηρύξει πρόωρες εκλογές την Τετάρτη
Παραιτήθηκε ο Βρετανός πρεσβευτής στις ΗΠΑ μετά το σκάνδαλο διαρροών των διπλωμωτικών τηλεγραφημάτων του